אחד המשחקים הטובים של 2017, עבר מתחת לרדאר של לא מעט אנשים בארץ, אבל אם אתם חובבי משחקי תפקידים זה יהיה כמעט פשע שלא לבדוק את Divinity - Original Sin 2, אחד ממשחקי ה-RPG הכי טובים ששיחקתי בהם בשנים האחרונות.
אבל לפני שאתחיל להרעיף עליו שבחים, בואו נתחיל מההתחלה. Original Sin 2 הוא ההמשך למשחק המצליח Original Sin מ-2014, אבל אל דאגה. גם אם לא שחקתם במקור, Original Sin 2 אמנם מתקיים באותו עולם, אבל מתרחש שנים אחריו ולא תרגישו לרגע כאילו פספסתם משהו. העלילה מתחילה כשאנו למדים כי מכשפים ממינים ומוצאים שונים נעצרים ונשלחים באונייה לגלות. אתם משחקים את אחד מאותם מכשפים שנעצרו על לא עוול בכפם, רק כי הכוח שמשמש לקסם - שנקרא source - קשור איכשהו ליצורים מפלצתיים בשם ה-Voidwoken, אז רק ליתר ביטחון, קם מסדר שהחליט לשים קץ לכל מי שמשתמש באותו כוח, לא משנה אם הוא רע או טוב.
אבל כמובן שאתם לא הסוג שישב בשקט כששמים עליו קולר, וכדי להציל את עצמכם ולממש את הגורל שלכם שקשור באותו כוח מסתורי, תצטרכו לצאת למסע. האם תבחרו לעשות אותו לבד, או למצוא לעצמכם שותפים? היופי ב-Divinity הוא שהכל פתוח, וכל דבר נתון לבחירתכם - מהדמות שאתם יוצרים, דרך הדמויות שמצטרפות אליכם ועד השיטות שלכם לפתור בעיות ולנהל את הקרבות.
כל הפרמטרים האלו יחד יוצרים חוויה באמת מטורפת. בשילוב עם עולם פנטזיה עשיר שנותן לכם את כל השליטה להכתיב את ההרפתקאה שלכם, גרפיקה צבעונית שמחייה את העולם, מערכת קרב שמכריחה אתכם להפעיל את הראש, יכולתי להגיד בשקט שבהחלט מדובר באחד ממשחקי התפקידים הקלאסיים הטובים בכל הזמנים.